Botsing eis lewe van motorfietsryerDie toneel op die N3 buite Pietermaritzburg in KwaZulu-Natal (Foto: Verskaf) ŉ Motorfietsryer, vermoedelik in sy 40’s, is Sondag dood in ŉ botsing tussen ŉ vragmotor, ŉ motor en twee motorfietse op die N3 buite Pietermaritzburg in KwaZulu-Natal. Russel Meiring, ER24-woordvoerder, sê die man het verskeie kopbeserings opgedoen en is op die toneel dood verklaar. Hy sê ŉ tweede motorfietsryer het matige beserings opgedoen en is na ŉ hospitaal geneem. Die bestuurder van die vragmotor en die motor was ongedeerd. In ŉ ongeluk op die N12 buite Fochville in Gauteng is vier mense, onder wie ŉ tienjarige meisie, in ŉ kritieke toestand na die hospitaal gehaas ná ŉ botsing tussen twee motors. Die botsing op die N12 buite Fochville in Gauteng (Foto: Verskaf) Meiring sê ŉ man was in die een van die wrakke vasgekeer. Hy sê twee vroue, een bejaard en die ander een vermoedelik in haar 30’s, was in die ander voertuig vasgekeer. Die tienjarige het buite die voertuig gelê. “Al vier beseerdes het verskeie beserings opgedoen en was in ŉ kritieke toestand,” sê hy. Meiring sê die beseerdes is met lewensondersteunende middels behandel. Drie beseerdes is per helikopter na ŉ hospitaal gehaas en die vierde persoon is per ambulans na die hospitaal geneem. Meer inligting oor die botsing is nie bekend nie.